Photo by Ichad Windhiagiri from Pexels .td_uid_2_619e8f587c974_rand.td-a-rec-img{text-align:left}.td_uid_2_619e8f587c974_rand.td-a-rec-img img{margin:0 auto 0 0} Qatt ġiet diskussa liġi dwar kemm għandek tagħmel sigħat ta' workout fil-gym? Qatt kien hemm dibattitu fil-parlament dwar kemm persuna għandha tiekol ħaxix u frott? Qatt kien hemm restrizzjonijiet fuq kemm persuna għandha timxi kuljum, issuq ir-rota jew tagħmel ħin fil-baħar? It-tweġiba għal dawn il-mistoqsija hija le. Għax dawn ma jagħmlux ħsara għas-saħħa tal-bniedem, kemm fl-aspett fiżiku u anke mentali. Anzi wieħed hu mħeġġeġ li joħloq stil ta' ħajja fejn dawn isiru parti mir-rutina tal-ħajja. Il-fatt li qed jiġi diskussi restrizzjonijiet legali fl-ammont dwar kemm għandha tiġi kkultivata u kkunsmata l-kannabis juri li din tista' tagħmel il-ħsara. Il-liġi dwar ir-riforma fil-kannabis turi li hemm kontradizzjonijiet fil-politika dwar l-użu tal-kannabis f'pajjiżna. Il-gvern flimkien mal-Caritas għadu kemm fetaħ ċentru terapewtiku b'investiment ta' 4 miljuni u nefqa rikorrenti ta' miljun fis-sena fejn hu attrezzat biex jilqa' fih żgħażagħ li huma dipendenti fuq id-droga. Huwa ċentru terapewtiku fejn qed tingħata l-għodda edukattiva, psikoloġika, soċjali, u sapport lill-familji biex dawk li saru vittma tad-droga minn età żgħira, ikunu jistgħu jgħixu indipendentament minnha. Ilu jinħass il-bżonn ta' dan iċ-ċentru minħabba li s-sustanza fost l-adoloxxenti u ż-żgħażagħ qed tinxtered b'pass mgħaġġel ħafna u l-effetti ta' dan qed jinħass ukoll. Madanakollu, waqt li saru d-diskorsi tal-ftuħ taċ-ċentru terapewtiku f'Tal-Ibwar, qed issir diskussjoni biex tgħaddi liġi li permezz tagħha qed tinxtered il-mentalità li l-użu tal-kannabis hu aċċettabli. Ironikament din il-mentalità qed tinxtered ukoll fost iż-żgħażagħ u l-adoloxxenti li potenzjalment jistgħu jiġu bżonn is-servizz taċ-ċentru terapewtiku Tal-Ibwar. Filwaqt li l-portals tal-aħbarijiet qed jirrapurtaw il-ftuħ ta' dan iċ-ċentru, qed jirrapurtaw ukoll il-messaġġ konvliġenti li għaddejjin bħalissa. Qed tingħata idea żbaljata fejn qed jingħad li din il-liġi ser tiddikremanlizza l-użu tal-kannabis. Madanakollu din is-sitwazzjoni ilha fis-seħħ mill-2015. Waqt li l-gvern qed iressaq din il-liġi, qed iħallas ukoll għalliema biex jagħtu servizz speċifiku fl-iskejjel tagħna. Qed jagħtu sapport lilll-studenti li huma f'riskju jew inkella qed jagħmlu użu minn sustanzi li jagħmlu l-ħsara. Huma l-istess guidance teachers li jaħdmu fl-Anti-Substance Abuse Service li jgħinu dawn l-istudenti u fejn tinħass il-ħtieġa, jirreferuhom għall-servizzi oħra. Dan is-servizz jikkumplimenta ukoll ix-xogħol ta' counsellors, social workers u professjonisti oħra li jagħtu sapport lill-studenti li huma esposti għall-sustanzi llegali. L-istess servizz jaħdem ukoll fuq il-prevenzjoni mill-użu tas-sustanzi. Iżda waqt li jsiru nvestimenti f'dawn is-servizzi differenti, qed tiġi diskussa liġi li tista' tinnormalizza l-użu tal-kannabis. Ċertament din in-normanilizazzjoni qed tħalli mpatt dwar kif l-adoloxxent u iż-żgħażagħ qed iħarsu lejn l-użu tal-kannabis. Mhiex kwistjoni li wieħed irid ibeżża' imma li wieħed ikun realistiku. L-edukazzjoni u l-prevenzjoni ma jieħdux post il-fatt li wieħed irid jieħu l-miżuri kollha possibli biex iħares lil dawk li jistgħu jispiċċaw vittma. Il-wiegħda li jkun gvern li jisma' tista' titwettaq fir-realtà meta jisma' l-esperjenzi ta' vittmi tad-droga u illum iħossuhom li reġgħu qamu fuq saqajhom. Jisma' lill-eluf ta' ġenituri li huma nkwetati minħabba li uliedhom ser ikunu iktar esposti għal-mentalità ta' xejn mhu xejn, speċjalement fejn jidħol ikkunsmar tal-kannabis. Jisma' lill-organizzazzjonijiet bħall-Caritas, Oasi, u Sedqa li jiltaqgħu kuljum ma' nies li qabel ma missew il-qiegħ kienu jgħidu li huma b'saħħithom biżżejjed u joint kapaċi jikkontrollawh. Madanakollu llum qed jagħmlu programm biex jinħelsu minn dak li qed ittihom id-droga. Jisma' lil MCESD li għadha mħassba dwar in-nuqqas ta' assigurazzjoni li din il-liġi mhux ser tħalli mpatt fuq il-post tax-xogħol. Jisma' lill-edukaturi li qed jiltaqgħu ma' adoloxxenti u żgħażagħ fejn mhux qed jaraw il-ħsara u l-effetti tal-kannabis. Jisma’ lil numru kbir ta’ NGO’s u għaqdiet, li żgur huma l-esperti fil-qasam tagħhom, li esprimew it-tħassib tagħhom fuq din il-liġi. Fuq kollox, jisma’ lil dawk kollha li għandhom għall-qalbhom il-benesseri tas-soċjetà li l-għan tagħhom hu li jkollna soċjetà kemm jista’ jkun ħielsa minn dak li jista’ jagħmlilha l-ħsara. Ejjew niddiskutu kif ser inħajru aktar adoloxxenti u żgħażagħ biex jidħlu f’attivitajiet sportivi fejn jaħlu l-enerġija tagħhom. Ejjew ninvestu fi spazji miftuħa fejn l-adoloxxenti u ż-żgħażagħ jistgħu jiltaqgħu ‘l bogħod minn ħinijiet twal fuq il-computer jew logħob elettroniku ieħor. Ejjew nesploraw kif iktar adoloxxenti u żgħażagħ jieħdu sehem f’attivitajiet artistiċi fejn jistgħu jesprimu lilhom infushom permezz tal-arti, drama, mużika. Ejjew inħeġġu iktar liż-żgħażagħ tagħna biex jiskopru talenti fihom infushom li jekk jisfruttawhom sew ikunu qed jibbenefikaw minnhom huma u ta’ madwarhom. Ejjew noħolmu u nwettqu inizjattivi differenti fejn adoloxxenti u żgħażagħ japprezzaw il-valur u s-sabiħ tal-ħajja fejn jikbru f’ambjent sikur li jgħinhom jagħmlu l-aħjar għażliet għalihom. Intuhom dak li verament għandhom bżonn biex ma jħossux il-bżonn li jirrikorru għall-sustanzi. Uliedna jixirqilhom l-aħjar!! .td_uid_3_619e8f587cd33_rand.td-a-rec-img{text-align:left}.td_uid_3_619e8f587cd33_rand.td-a-rec-img img{margin:0 auto 0 0}